Il-Kummissjoni Ewropea - Stqarrija għall-istampa 30 sena ta' skambji "Erasmus" barra mill-pajjiż: Il-Kummissjoni tniedi applikazzjoni mobbli biex tiċċelebra l-anniversajru Brussell, it-13ta' gunju 2017 Il-President tal-Kummissjoni Ewropea Jean-Claude Juncker, u l-President tal-Parlament Ewropew Antonio Tajani, illum qed imexxu ċ-ċelebrazzjonijiet tat-30 anniversarju tal-programm Erasmus fil- Parlament Ewropew fi Strasburgu. Biex tfakkar l-okkażjoni, il-Kummissjoni qed tniedi wkoll applikazzjoni mobbli ġdida ta' Erasmus+. Maħsuba għall-istudenti, għall-istudenti vokazzjonali u għall-parteċipanti fi skambji taż-żgħażagħ, din l-app se tiffaċilita l-esperjenza taż-żgħażagħ f'Erasmus+. Il-President Jean-Claude Juncker qal: "Kull ewro li ninvestu f'Erasmus+ huwa investiment fil-futur — fil-futur taż-żgħażagħ u tal-idea Ewropea tagħna. Ma nistax nimmaġina min l-aktar jistħoqqlu dan l-investiment tagħna jekk mhux dawn il-mexxejja ta' għada. Filwaqt li qed niċċelebraw il- parteċipazzjoni tad-9 miljun persuna, irridu niżguraw li nkunu disa' darbiet aktar ambizzjużi fir- rigward tal-futur tal-programm Erasmus+." Tibor Navracsics, il-Kummissarju għall-Edukazzjoni, il-Kultura, iż-Żgħażagħ u l-Isport, qal: "Hekk kif kull skambju ta' Erasmus+ iwassal għal esperjenza tal-ħajja li tarrikkixxi — kemm b'mod professjonali kif ukoll personali — 30 sena ta' mobilità u ta' kooperazzjoni taw lill-Ewropa ġenerazzjoni b'moħħ miftuħ u intraprenditorjali ta' 9 miljun persuna li llum qed isawru l-futur tas- soċjetà tagħna. Permezz ta' Erasmus+, l-App il-ġdida se tqarreb liż-żgħażagħ mid-dinja kollha lejn l- Ewropa." Għal programm li se jappoġġa aktar minn 4 miljun persuna biex jistudjaw, jitħarrġu u jagħmlu volontarjat barra mill-pajjiż bejn l-2014 u l-2020, l-App Mobbli ta' Erasmus+ tirrappreżenta titjib importanti. Din se tiggwida lill-istudenti, lill-istudenti vokazzjonali u liż-żgħażagħ matul l-esperjenza tagħhom f'Erasmus+. Din l-app se tgħin sabiex il-programm ikun aktar inklużiv u aktar aċċessibbli għal kulħadd. Il-Kummissjoni hija impenjata bis-sħiħ li tibni l-futur ta' Erasmus+ lil hinn mill-2020 flimkien mal-ġenerazzjoni ta' Erasmus+ biex issaħħaħ il-programm u tiżgura li dan jilħaq firxa usa' ta' żgħażagħ. L-App Mobbli ta' Erasmus+ se tippermetti lill-parteċipanti li: Faċilment jimmonitorjaw il-progress tagħhom fid-diversi passi amministrattivi kemm qabel, matul u wara s-soġġorn tagħhom barra mill-pajjiż. Permezz tal-app, l-istudenti se jkunu jistgħu wkoll jaqblu u jiffirmaw online l-ftehimiet relatati mal-istudju tagħhom kemm mal- universitajiet li jibagħtuhom kif ukoll dawk li jospitawhom. Jiskambjaw u jivvutaw is-suġġerimenti favoriti biex jgħinu lill-oħrajn biex jintegraw fil- komunità lokali; kif ukoll Itejbu l-ħiliet lingwistiċi tagħhom permezz ta' link diretta għall-pjattaforma ta' Appoġġ Lingwistiku Onlajn ta' Erasmus+, li toffri korsijiet onlajn u mentoraġġ interattiv dirett. L-ewwel verżjoni tal-app diġà hija disponibbli kemm għall-iOS kif ukoll għall-Android. Elementi ġodda u aġġornamenti kontinwi dalwaqt se jestenduha għal gruppi oħra ta' parteċipanti ta' Erasmus+ u se jiżguraw li l-app tkopri wkoll il-ħtiġijiet futuri tal-ġenerazzjoni ta' Erasmus+. Mill-bidu tal-programm Erasmus oriġinali fl-1987, 9 miljun persuna bbenefikaw minn skambju barra mill-pajjiż. Fiċ-ċelebrazzjoni tal-lum fi Strasburgu l-Presidenti tal-Parlament Ewropew u tal- Kummissjoni se jagħtu premjazzjoni simbolika lid-"9 miljun parteċipant ta' Erasmus+" lil 33 rappreżentant tal-ġenerazzjoni ta' Erasmus+, wieħed minn kull pajjiż Ewropew parteċipanti. Iċ- ċerimonja tal-premjazzjoni se tkun segwita minn dibattiti dwar il-futur tal-programm Erasmus+ lil hinn mill-2020, li jinvolvu liż-żgħażagħ, lill-parteċipanti u lill-organizzazzjonijiet ta' Erasmus+, lill- NGOs, lill-Membri tal-Parlament Ewropew, u lill-Membri attwali u preċedenti tal-Kummissjoni Ewropea — inkluż dawk li kkontribwew għall-ħolqien tal-Programm Erasmus oriġinali. Mit-tnedija tiegħu fl-1987 — bil-parteċipazzjoni ta' 11-il pajjiż u 3,200 student — Erasmus ta lil 9 miljun persuna l-possibbiltà li jistudjaw, jitħarrġu, jagħmlu volontarjat jew jiksbu esperjenza professjonali barra mill-pajjiż. Il-Programm Erasmus+ ġie maħluq fl-2014, bl-integrazzjoni tal- inizjattivi kollha fl-oqsma tal-edukazzjoni, tat-taħriġ, taż-żgħażagħ u tal-isport, f'qafas uniku tal-UE. Bħalissa hemm 33 pajjiż Ewropew parteċipanti fil-programm (it-28 Stat Membru tal-UE kif ukoll it- Turkija, l-Eks-Repubblika Jugoslava tal-Maċedonja, in-Norveġja, l-Iżlanda u l-Liechtenstein)u f'anqas minn tliet snin kien hemm aktar minn 2 miljun persuna li bbenefikaw mill-esperjenza ta' Erasmus+. Biex il-ġenerazzjoni ta' Erasmus+ tiġi involuta fit-tiswir tal-futur tal-programm, il-Kummissjoni nediet punt ta' inkontru online għall-ġenerazzjoni ta' Erasmus+ Erasmus+ Generation Online Meeting Point. Dan is-sit web joffri liż-żgħażagħ u lill-organizzazzjonijiet l-opportunità li jinvolvu ruħhom f'dibattiti ma' żgħażagħ, esperti tat-taħriġ u tal-edukazzjoni, jipproponu temi, jidentifikaw problemi u jippreżentaw soluzzjonijiet. L-app il-ġdida tikkomplementa dawn l-isforzi. Għal aktar tagħrif L-anniversarju ta' Erasmus+ Il-kalendarju tal-avvenimenti ta' ċelebrazzjoni ta' Erasmus Kuntatti mal-istampa: Mistoqsijiet ġenerali mill-pubbliku: Europe Direct bit-telefown fuq 00 800 67 89 10 11 jew bl - e-mail
Extracted from 30_sena_ta__skambji__Erasmus__barra_mill-pajji___Il-Kummissjoni_tniedi_applikazzjoni_mobbli_biex_ti__elebra_l-anniversajru.pdf